Priekšlikums PADOMES LĒMUMS par Eiropas Savienības nostāju saistībā ar Apvienoto Nāciju Organizācijas Eiropas ekonomikas komisijas noteikumu projektu attiecībā uz gājēju drošību un Apvienoto Nāciju Organizācijas Eiropas ekonomikas komisijas noteikumu projektu un tā labojumiem attiecībā uz LED gaismas avotiem /* COM/2011/0435 galīgā redakcija - 2011/0188 (NLE) */





2011/0188 (NLE) Priekšlikums PADOMES LĒMUMS par Eiropas Savienības nostāju saistībā ar Apvienoto Nāciju Organizācijas Eiropas ekonomikas komisijas noteikumu projektu attiecībā uz gājēju drošību un Apvienoto Nāciju Organizācijas Eiropas ekonomikas komisijas noteikumu projektu un tā labojumiem attiecībā uz LED gaismas avotiem EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vēra Padomes 1997. gada 27. novembra Lēmumu 97/836/EK par Eiropas Kopienas pievienošanos ANO Eiropas Ekonomikas komisijas Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (pārskatītais 1958. gada nolīgums)[1], un jo īpaši tā 4. panta 2. punkta otro ievilkumu, ņemot vērā Komisijas priekšlikumu, ņemot vērā Eiropas Parlamenta atzinumu[2], tā kā: 1. Lai starp 1958. gada nolīguma pusēm likvidētu mehānisko transportlīdzekļu tirdzniecības tehniskos šķēršļus un nodrošinātu, ka šādi transportlīdzekļi sniedz augsta līmeņa drošību un aizsardzību, ir paredzētas standartizētas prasības Apvienoto Nāciju Organizācijas Eiropas ekonomikas komisijas (ANO EEK) noteikumu projektā par transportlīdzekļu apstiprināšanu attiecībā uz gājēju drošību[3] un ANO EEK noteikumu projektā par transportlīdzekļu apstiprināšanu attiecībā uz LED gaismas avotiem[4]. 2. Ir lietderīgi formulēt Eiropas Savienības nostāju attiecībā uz minēto noteikumu projektiem un tādējādi nodrošināt, ka tos Eiropas Savienība, ko pārstāv Komisija, var atbalstīt balsojumā. 3. Eiropas Komisija uzskata, ka noteikumu projekti par gājēju drošību un par LED gaismas avotiem jāiestrādā Eiropas Savienības mehānisko transportlīdzekļa tipa apstiprināšanas sistēmā, IR PIEŅĒMUSI ŠO LĒMUMU. 1. pants Ar šo apstiprina to ANO EEK noteikumu projektu attiecībā uz gājēju drošību, kas iekļauti dokumentā ECE TRANS/WP.29/2010/127. 2. pants Ar šo apstiprina to ANO EEK noteikumu projektu attiecībā uz LED gaismas avotiem, kas iekļauti dokumentā ECE TRANS/WP.29/2010/44. 3. pants Eiropas Savienība, ko pārstāv Komisija, balso par labu 1. un 2. pantā minēto ANO EEK noteikumu projektiem balsojumā, kas notiks nākamajā Pasaules foruma par transportlīdzekļu noteikumu saskaņošanas ANO EEK administratīvās komitejas sanāksmē. 4. pants Ar atsauci uz 35. un 36. panta noteikumiem Eiropas Parlamenta un Padomes 2007. gada 5. septembra Direktīvā 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai, tiek atzīts, ka ANO EEK noteikumu projekta prasības par gājēju drošību ir līdzvērtīgas prasībām, kas izklāstītas I pielikuma 3.1., 3.3., 3.4. un 3.5. punktā Eiropas Parlamenta un Padomes Regulā (EK) Nr. 78/2009 par mehānisko transportlīdzekļu tipu apstiprināšanu attiecībā uz gājēju un citu ievainojamu satiksmes dalībnieku aizsardzību[5]. 5. pants ANO EEK noteikumu projektu attiecībā uz gājēju drošību un LED gaismas avotiem iekļauj Eiropas Savienības mehānisko transportlīdzekļu tipa apstiprināšanas sistēmā. Briselē, Padomes vārdā priekšsēdētājs [1] OV L 346, 17.12.1997., 78. lpp. [2] OV (..) (vēl nav publicēts). [3] ANO EEK dokuments ECE TRANS/WP.29/2010/127. [4] ANO EEK dokuments ECE TRANS/WP.29/2010/44. [5] OV L 35, 4.2.2009., 1. lpp.